Kampen for miljøet, klimaet og bæredygtigheden har aldrig været mere populær. I en verden hvor vi forbruger og smider ud som aldrig før, er der en stærk bevægelse, der kæmper for det modsatte. For at mindske spildet for vores alles bedste. En af dem, der kæmper kampen, er Lotte Hall fra Hjørring. For fem år siden, mens hendes sag om førtidspension blev behandlet, og hendes personlige økonomi var særdeles sårbar, begyndte hun at redde madvarer, der ellers havde kurs mod affaldscontainerne. Noget af maden blev brugt til at hjælpe hende selv, men der var meget mere mad at redde, end hun selv kunne aftage, og så var MadOasen Hjørring en realitet. I hendes egen garage og med en Fiat 500 til at hente maden hjem begyndte hun at dele overskudsmad ud til studerende, ældre og andre i Hjørring-området, der har svært ved at få enderne til at nå hinanden rent økonomisk. Og interessen var enorm. Pludselig havde projektet vokset sig så stort, at Lottes egen garage var blevet for lille. Gik til borgmesteren Der måtte nye, større lokaler til – og handlekraftig som Lotte er, gik hun direkte til kommunens øverste beslutningstager: Borgmester Arne Boelt. - Jeg gik til borgmesteren og sagde: ”Nu er du nødt til at hjælpe, for det er for koldt at blive ved med at stå ude,” fortæller Lotte Hall. - Og så fik jeg et lokale på Østergade 9. Det var super – og det har jeg så haft i fire år nu. Efter fem år har Lotte Hall fået så mange lokale butikker og producenter med, at MadOasen Hjørring nu hvert år videreformidler over 200 tons mad – og det er den indsats, der nu har fået hende nomineret til Årets Nordjyde. - Hun gør det for at gøre en forskel Kristoffer Axelsen var en af dem, der havde svært ved at få pengene til at slå til, da han var under uddannelse. Mødet med Madoasen og Lotte gjorde det muligt for ham at spise ordentligt, samtidig med at han fik afdraget på sin gæld. Nu er han selv frivillig i Madoasen – og så er det ham, der har indstillet Lotte Hall til Årets Nordjyde. - Hun tilsidesætter egne behov, egen sundhed, egen økonomi for at gøre en forskel. Hun skal ikke have en gevinst ud af det her – hun gør det ikke for at få venner eller for at se godt ud i bybilledet. Hun gør det for at gøre en forskel – og det kræver altså noget. Det er ikke noget Gud og hver mand bare går ud og gør, fortæller Kristoffer Axelsen. Og Lottes bedrift er da også til at tage og føle på. Det, der startede som en Facebook-gruppe for fem år siden, er nu en forening med 52 frivillige tilknyttet. Hjertet på det helt rette sted De tre dommere på Årets Nordjyde er da heller ikke i tvivl om, at Lottes indsats gør en stor forskel – og ej heller i tvivl om, at Lotte fortjener at være blandt de fem finalister, der nu kæmper om nordjydernes gunst og den fornemme titel. - Her har vi dælme en dame med hjertet på det helt rette sted, lyder det fra skuespiller Lone Rødbroe, der er den ene af de tre dommere. - Det virker som om, det er en drivkraft i hendes liv at gøre en forskel – og hun gør en forskel for dem, der har økonomiske problemer, men hun gør også en forskel for klimaet. Jeg tænker på Lotte som en hel pakkeløsning af hjertevarme, siger hun videre. Og meddommer Lasse Heidelbach stemmer i: - Lotte er en person som, ud af ingenting, uden at have ret meget selv, skaber utroligt meget for andre. Hun tænker nærmest på andre, før hun tænker på sig selv – sætter sit eget helbred og sin egen familie til side, fordi det vigtigste er, at hun sørger for, at der er en masse mennesker, der ikke har så mange penge, der kan få noget at spise. Den sidste del af det trekløver, der udgør dommeren til Årets Nordjyde, Peter Møller Madsen, er helt enig – men kommer samtidig med et råd til Lotte Hall: - Hun tilsidesætter nærmest eget helbred og egen trivsel for at gøre noget for andre mennesker – og Lotte skal også huske at passe på sig selv og ikke kun passe på alle andre. Knokler mere end godt er Lotte Hall selv indrømmer da også gerne, at det kan være hårdt at lave frivilligt arbejde i den skala, hun gør. - Jeg knokler nok mere end jeg burde gøre, for jeg kan mærke det, hvis jeg har haft en dag nede i Oasen, så er jeg vanvittigt træt i 2-3 dage efter og har selvfølgelig også ondt der, hvor jeg døjer med nogle ting. Men jeg vil ikke kunne se mig selv bare gå herhjemme. Det er slet ikke mig. Jeg har altid fart over feltet, fortæller Lotte Hall, der er glad for at se, hvordan hendes indsats hjælper – og glad for at den nu bliver belønnet med en nominering til Årets Nordjyde. - Det varmer mig helt ind i hjertet, at der er nogen, der rent faktisk ser, at vi gør en forskel. At der er nogen, der synes, jeg skal indstilles til det her. Jeg blev så rørt over det og blev helt rundt på gulvet. Det er bare kanon, at der er nogen, der ser det. De øvrige nominerede til titlen som Årets Nordjyde kan du møde ved at klikke herunder.

Referat:
Lotte Hall er finalist nummer 2 til Årets Nordjyde. Hun er nomineret for sit arbejde med at stoppe madspild – og samtidig hjælpe nordjyder, der har svært ved at få enderne til at mødes.